Užkastos brangenybės
Ties Šimonių kaimu, antroj pusėj Mūšos, yra kalnas apie dešimt sieksnių aukščio, kuris žmonių vadinamas Šimonių piliakalniu. Apie jį žmonės šitaip pasakoja. Kad netoli tos vietos, kur dabar yra Šimonių kaimas, buvęs dvaras, kuriame gyvenęs kunigaikštis Protaila. Jis buvęs labai turtingas, turėjęs daug ginklų ir šiaip brangenybių. Jausdamas pavojų iš priešų, liepė žmonėms sunešti visas jo brangenybes ir užkasti. O jo paties mirties tikrai niekas nežino. 

Prieš septyniasdešimt metų tas piliakalnis buvo smailus. Laikui bėgant, jo paviršius persimainė, viršūnė įdubo. Dabar ten iš to įdubimo galėtų pripjauti apikaškį* šieno.

* Apikaškis – nepilnos kaškos, kiek tarp vežėčių lygmalomis telpa.

Padavimai
Padavimai apie piliakalnius